Predsjednik Srbije Aleksandar Vučić potvrdio je navode hrvatskih medija da je od predsjednice RH Kolinde Grabar Kitarović tražio da se ne koristi stalno izraz "velikosrpska agresija", javlja RTS.

Vučić ističe kako je od predsjednice RH tražio i bolje uvjete života za Srbe u Hrvatskoj.

"Drugačiji je odnos prema srpskom življu, ljudi trebaju dobiti struju, vodu. Tražio sam 'nemojte ljudi govoriti o velikosrpskoj agresiji svo vrijeme', to nema smisla. Ali tražila je i ona od mene. Nije ona bila netko tko sve prihvaća, već je i ona tražila od nas. Gdje smo mogli izašli smo ususret, gdje nismo mogli, nismo", rekao je Vučić za TV Prva.

Dodao je da je hrvatska predsjednica od njega tražila da se posebno pozabavi nestalim osobama.

"Kada je riječ o komunikaciji između kabineta dvoje predsjednika, nema tu bog zna kakve tajne. Kolinda Grabar Kitarović je od mene tražila da se posebno pozabavim nestalim osobama i ja u narednom periodu očekujem prve rezultate po tom pitanju, a nije lako, jako je teško", rekao je Vučić.

Smatra da je Kitarović, iako nije uvek suglasan sa njenim izjavama, odigrala pozitivnu ulogu, javlja RTS.